Ecik
Miyndzy blokami we familoku
Miyszkoł se Ecik na pióntym sztoku
Że ło kóndycjo fest Ecik dboł
Kożdy dziyń piechty na swój sztok szoł
Cołki czos wcinoł grincojg zielóny
Na bok łodstawiół kołocz, bómbóny
Chlyb jodoł czorny, ciyńko bajlaga
Zapómnioł co to kotlet, rolada
Ćwiczół hantlami we „Fitness Clubie”
Muskle mioł twarde, jak szleper na grubie
Klota mu rosła, we pasie chud
Na kole zwyrtoł, wiela ino móg
Szykowny karlus bół ze Ecika
I łoko miała za nim Marika
A łón ło dziołszki, niy bardzo dboł
Robiół na grubie, jod, ćwiczół, społ
Wroz go choróbsko jakeś chycióło
Z pazursków swojich niy wypuścióło
Niy bół tak gibki, pomału sie wlyk
Szolóm wyjyżdżoł, aż pod sóm wiyrch
I tak leciały miesiónce, lata
Ecik chud w klocie, rosła mu glaca
Szpyrki przibóło i tam i tu
Pyndzyjo z gruby, już dali mu
Chyciół sie Ecik za swoja choroba
Wyciepnół kwarytka – wygrała wóntroba
A cygarety do kibla wciepoł
Płuca niy grajóm – już lepi dycho
Choć mo sześdziesiónt piyńć lot na karku
Po słodach tyro, jak werk w zygarku
Wszyscy godajóm – to zdrowy chop
Chyba żół bydzie, nojmyni sto lot
Maria Kotula
ban_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn eng_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn pol_Latn pol_Latn szl_Latn szl_Latn szl_Latn szl_Latn pol_Latn szl_Latn szl_Latn pol_Latn szl_Latn szl_Latn kon_Latn